b'\n_START_ARTICLE_\nLietuvos buhalteri\xc5\xb3 ir auditori\xc5\xb3 asociacija\n_START_PARAGRAPH_\nLietuvos buhalteri\xc5\xb3 ir auditori\xc5\xb3 asociacija (LBAA) \xe2\x80\x93 did\xc5\xbeiausia ne pelno siekianti visuomenin\xc4\x97 nevyriausybin\xc4\x97 profesin\xc4\x97 organizacija Lietuvoje, vienijanti buhalterius, auditorius, ekspertus, finansininkus, mokslininkus ir kitus \xc5\xbemones, u\xc5\xbesiiman\xc4\x8dius veikla, susijusia su buhalterine apskaita, finansine analize ir kontrole._NEWLINE_LBAA nari\xc5\xb3 skai\xc4\x8dius (2016 m.) - 385 (tikrieji nariai - 145; nariai - 240; garb\xc4\x97s nariai - 2)._NEWLINE_Reikalavimai nariams:_NEWLINE_1.\xc2\xa0\xc2\xa0 \xc2\xa0Tikrieji nariai \xe2\x80\x93 tai asmenys, kurie yra i\xc5\xa1laik\xc4\x99 LBAA Buhalterio profesionalo egzaminus, nuolatos kelia kvalifikacij\xc4\x85, vadovaujasi Buhalteri\xc5\xb3 profesional\xc5\xb3 Etikos kodekso nuostatomis, jam yra suteiktas LBAA buhalterio profesionalo vardas, teikia kokybi\xc5\xa1kas profesines paslaugas ir moka nario mokest\xc4\xaf._NEWLINE_2.\xc2\xa0\xc2\xa0 \xc2\xa0Nariai \xe2\x80\x93 fiziniai ar juridiniai asmenys, besidomintys buhalterine apskaita, auditu ar j\xc5\xb3 prie\xc5\xbei\xc5\xabra, gilinantys savo profesines \xc5\xbeinias, siekiantys LBAA Buhalterio profesionalo vardo ir mokantys nario mokest\xc4\xaf._NEWLINE_3.\xc2\xa0\xc2\xa0 \xc2\xa0Garb\xc4\x97s nariai \xe2\x80\x93 fiziniai ar juridiniai asmenys \xc5\xbeenkliai prisid\xc4\x97j\xc4\x85 prie LBAA veiklos, neturi balsto teis\xc4\x97s ir nemoka nario mokes\xc4\x8dio._NEWLINE_Adresas: \xc5\xbdalgirio g. 88 - 304, Vilnius\n_START_SECTION_\nIstorija\n_START_PARAGRAPH_\n1990 m. buvo \xc4\xafkurta LBAA._NEWLINE_1991 m. buvo \xc4\xafregistruotas LBAA strukt\xc5\xabrinis padalinys - Buhalteri\xc5\xb3 ir auditori\xc5\xb3 mokykla. Jos tikslai buvo rengti seminarus, \xc4\xafvairius mokymus, konsultavim\xc4\x85, teikti audito ir kitas buhalterin\xc4\x97s apskaitos paslaugas, leisti buhalterin\xc4\x97s apskaitos ir kontrol\xc4\x97s literat\xc5\xabr\xc4\x85. Pagal 1991-1995 m. statistik\xc4\x85, pradin\xc4\xaf mokym\xc4\x85 i\xc5\xa1klaus\xc4\x97 950 klausytoj\xc5\xb3, atestuoti 335 vyriausieji finansininkai (buhalteriai)._NEWLINE_1993 m. LBAA sureng\xc4\x97 pirm\xc4\x85j\xc4\xaf nepriklausom\xc5\xb3 auditori\xc5\xb3 pasitarim\xc4\x85. Buvo aptartos audito atlikimo problemos, paslaug\xc5\xb3 kainos, audito veiklos nuostat\xc5\xb3 projektas._NEWLINE_2001 m. LBAA prad\xc4\x97jo atestuoti buhalterius (tokia atestacija Lietuvoje prad\xc4\x97ta pirm\xc4\x85 kart\xc4\x85). Mokymas buvo skirstomas \xc4\xaf 3 etapus. I\xc5\xa1laikiusiems finansin\xc4\x97s apskaitos, mokes\xc4\x8di\xc5\xb3 ir teis\xc4\x97s egzaminus, suteikiamas buhalterio profesionalo vardas. Buhalteris profesionalas yra auk\xc5\xa1\xc4\x8diausio lygio buhalterin\xc4\x97s apskaitos specialistas.\n_START_SECTION_\nVeikla\n_START_PARAGRAPH_\nLBAA atstovai kvie\xc4\x8diami dalyvauti rengiant su apskaita ir mokes\xc4\x8diais susijusius svarbiausius teis\xc4\x97s aktus, j\xc5\xb3 pakeitimus, pra\xc5\xa1oma j\xc5\xb3 pasi\xc5\xablym\xc5\xb3 ir patarim\xc5\xb3. Jie taip pat dalyvauja diskusijose su Valstybine mokes\xc4\x8di\xc5\xb3 inspekcija, kaip pagerinti mokes\xc4\x8di\xc5\xb3 administratori\xc5\xb3 ir mokes\xc4\x8di\xc5\xb3 mok\xc4\x97toj\xc5\xb3 tarpusavio supratim\xc4\x85. LBAA atstovai \xc4\xaftraukti \xc4\xaf apskaitos normini\xc5\xb3 akt\xc5\xb3 rengimo grupes. LBAA dalyvauja rengiant buhalteri\xc5\xb3 rengimo standarto projektus, atsi\xc5\xbevelgiant \xc4\xaf ES direktyvas ir Tarptautin\xc4\x97s buhalteri\xc5\xb3 federacijos (angl. International Federation of Accountants, IFAC) reikalavimus.'